《次韵邓志宏送张思道游福唐》
宋代·陈渊

纷纷涴耳俱宜洗，坐遣高人厌丘里。迅流早自促行舟，更有西丘满江苇。

当年笔阵扫千军，今日流辈推能文。英辞谹辩洒醉墨，倏忽百变春空云。

人间万事秋毫细，轩冕傥来谁著意。身随去棹落波间，兴逐冥鸿渺天际。

三山便到蓬莱宫，卸帆海屿窥鱼龙。夜凉横笛弄明月，万顷琉璃秋色中。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。